Trafikministerens drøm om at bygge en broforbindelse mellem Jylland og Sjælland over Samsø får ingen opbakning fra Venstres nordjyske folketingsmedlem Preben Bang Henriksen, før nordjyderne har fået en længe ønsket ekstra Limfjordsforbindelse.

- Jeg kan garantere for, at jeg ikke kommer til at stemme for sådan en plan, før vi har sat første spadestik til en 3. Limfjordsforbindelse, siger Venstre-manden.

Jeg kan garantere for, at jeg ikke kommer til at stemme for sådan en plan, før vi har sat første spadestik til en 3. Limfjordsforbindelse Preben Bang Henriksen (V)

Regeringen og Dansk Folkeparti har besluttet at igangsætte yderligere undersøgelser, efter nye beregninger fra Transportministeriet har vist, at en bil-bro over Kattegat kan bygges for 58 milliarder kroner.

Læs også : Blåt flertal genopliver bro over Kattegat

Men efter Preben Bang Henriksens mening skal en nordjysk forbindelse altså prioriteres først.

- Vi har ventet i over 40 år, og vi har dokumenteret, at der er kritisk pres på tunnellen, så det er altså det, der skal i orden først, siger venstremanden.

Han siger torsdag morgen, at han ikke kender kattegat-projektet i detaljer, men at det sikkert er godt nok.

- Men vi har altså stået i kø længe nok, så det undrer mig noget, at transportordføreren (Kristian Pihl Lorentzen (V), red.) synes, at det lige er det her projekt, der skal publiceres, siger Preben Bang Henriksen (V).

Læs også : Kattegat-bro deler vandene i rød blok

Realistisk plan

Hans partis transportordfører Kristian Pihl Lorentzen kalder en bro over Kattegat for realistisk og inden for rækkevidde.

- Tallene viser, at der er realisme i det, når vi kan komme ned på en tilbagebetalingstid på kun 32 år betalt af bilisterne selv og helt uden, at vi skal have penge op af statskassen. En fast forbindelse over Kattegat vil binde vores land bedre sammen, og den vil kunne spare erhvervslivet og alle andre for rigtig mange penge, siger Kristian Pihl Lorentzen.